Document ID: 32014R1378

KOMISIJOS DELEGUOTASIS REGLAMENTAS (ES) Nr. 1378/2014
2014 m. spalio 17 d.
kuriuo iš dalies keičiami Europos Parlamento ir Tarybos reglamento (ES) Nr. 1305/2013 I priedas ir Europos Parlamento ir Tarybos reglamento (ES) Nr. 1307/2013 II ir III priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (1), ypač į jo 58 straipsnio 7 dalį,
atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (2), ypač į jo 6 straipsnio 3 dalį ir 7 straipsnio 3 dalį,
kadangi:
(1)
pagal Reglamento Nr. 1307/2013 (ES) 11 straipsnio 6 dalį Belgija, Bulgarija, Čekija, Danija, Estija, Airija, Graikija, Ispanija, Italija, Kipras, Latvija, Liuksemburgas, Vengrija, Malta, Nyderlandai, Austrija, Lenkija, Portugalija, Slovėnija, Slovakija, Suomija, Švedija ir Jungtinė Karalystė iki 2014 m. rugpjūčio 1 d. pranešė Komisijai apie savo sprendimus, priimtus pagal to reglamento 11 straipsnį, įskaitant pritaikius sumažinimą 2015-2019 kalendoriniais metais numatomas gauti lėšas;
(2)
remiantis Reglamento (ES) Nr. 1307/2013 7 straipsnio 2 dalimi, to reglamento 11 straipsnio 6 dalyje nurodytos sumažinus išmokas numatomos gauti lėšos, apie kurias pranešė valstybės narės, turi būti skiriamos kaip Sąjungos parama priemonėms pagal kaimo plėtros programas įgyvendinti. Todėl Reglamento (ES) Nr. 1305/2013 I priedą ir Reglamento (ES) Nr. 1307/2013 III priedą reikia patikslinti atsižvelgiant į valstybių narių praneštas sumas;
(3)
be to, tam tikrais atvejais sumažinus išmokas gaunamos lėšos gali būti lygios nuliui, visų pirma dėl žemės ūkio valdų struktūros valstybėse narėse ir dėl numatomo tiesioginių išmokų paskirstymo, taip pat dėl valstybių narių galimybės taikyti Reglamento (ES) Nr. 1307/2013 11 straipsnio 2 dalį. Taigi Belgija, Liuksemburgas, Malta, Austrija, Slovėnija ir Suomija pranešė Komisijai, kad pritaikius sumažinimą jų numatomos gauti lėšos yra lygios nuliui visus 2015-2019 kalendorinius metus;
(4)
Belgija, Vokietija, Prancūzija, Kroatija, Lietuva ir Rumunija nusprendė pasinaudoti Reglamento (ES) Nr. 1307/2013 11 straipsnio 3 dalimi;
(5)
pagal Tarybos reglamento (EB) Nr. 73/2009 (3) 136a straipsnio 1 dalį ir Reglamento (ES) Nr. 1307/2013 14 straipsnio 1 dalį Belgija, Čekija, Danija, Vokietija, Estija, Graikija, Nyderlandai ir Rumunija iki 2014 m. rugpjūčio 1 d. pranešė Komisijai apie savo sprendimą tam tikrą procentinę 2015-2019 kalendorinių metų metinių nacionalinių viršutinių ribų sumos dalį perkelti į sumas, skirtas kaimo plėtros programoms, finansuojamoms Europos žemės ūkio fondo kaimo plėtrai (EŽŪFKP) lėšomis, kaip nurodyta Reglamente (ES) Nr. 1305/2013;
(6)
pagal Reglamento (EB) Nr. 73/2009 136a straipsnio 2 dalies trečią pastraipą ir Reglamento (ES) Nr. 1307/2013 14 straipsnio 2 dalį Vengrija iki 2014 m. rugpjūčio 1 d. pranešė Komisijai apie savo sprendimą į tiesioginėms išmokoms skirtą sumą perkelti tam tikrą procentinę dalį sumos, skirtos priemonėms įgyvendinti pagal kaimo plėtros programas, finansuojamas EŽŪFKP lėšomis 2016-2020 m. laikotarpiu, kaip nurodyta Reglamente (ES) Nr. 1305/2013;
(7)
todėl Reglamento (ES) Nr. 1305/2013 I priedas ir Reglamento (ES) Nr. 1307/2013 II ir III priedai turėtų būti atitinkamai iš dalies pakeisti;
(8)
kadangi ši reglamentas labai svarbus siekiant sklandžiai ir laiku priimti kaimo plėtros programas, tikslinga, kad jis įsigaliotų kitą dieną po jo paskelbimo Europos Sąjungos oficialiajame leidinyje,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 1305/2013 I priedas pakeičiamas šio reglamento I priedo tekstu.
2 straipsnis
Reglamento (ES) Nr. 1307/2013 II ir III priedai pakeičiami šio reglamento II priedo tekstu.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 17 d.

Labels: 15
19
6